CDLVII.  Bulla protectoria data monasterio de Esrom.   (Anno 1151, Dec. 29.) [Joannes TORKELIN,  Diplomat. Arna-Magn.  I, 248, ex cod. dipl. Esromensi fol. 1, a. Apographum.]
EUGENIUS episcopus, servus servorum Dei, dilectis filiis GUILIELMO abbati monasterii de Esrom, ejusque fratribus tam praesentibus quam futuris regularem vitam professis, in perpetuum.
Quoties illud a nobis petitur quod religionis et honestati convenire dignoscitur, animo nos decet libenti concedere et petentium desideriis congruum impertire suffragium. Eapropter, dilecti in Domino filii, vestris justis postulationibus clementer annuimus, et praefatum monasterium, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum aut principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Widelingeruth cum pertinentiis suis; Aveholm; quidquid habetur in Tanga; et Davidesthorp ex dono venerabilis fratris nostri Eschilli Lundensis archiepiscopi. Sane laborum vestrorum quos propriis sumptibus colitis, sive de nutrimentis vestrorum animalium nemo a vobis decimas exigere praesumat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus ss. Ego Gregorius presbyt. cardinalis tit. Calixti. Ego Hubaldus presbyt. card. tit. S. Praxedis. Ego Manfredus presb. card. tit. S. Sabinae. Ego Aribertus presb. card. tit. S. Anastasiae. Ego Julius presb. card. tit. Sancti Marcelli. Ego Ubaldus presb. card. tit. Sanctae Crucis in Jerusalem. Ego Bernardus presb. card. tit. S. Clementis. Ego Imarus Tusculensis episcopus. Ego Nicolaus Albensis episcopus. Ego Hugo Ostiensis episcopus. Ego Otto diaconus cardinalis Sancti Georgii ad Velum Aureum. Ego Gregorius diaconus card. Sancti Angeli. Ego Joannes diaconus card. S. Mariae Novae. Ego Guido diacon. card. S. Mariae in Porticu. Ego Jacintus diac. card. S. Mariae in Cosmedin. Datum Signiae, per manum Bosonis sanctae Romanae Ecclesiae scriptoris, IV Kal. Jan., indictione XV, Incarnationis Dominicae anno 1151, pontificatus domni Eugenii III papae anno septimo.